‘เอิร์ธ’ผงาดซื้อเหมือง1.2พันล.
เพิ่มทุนแลกหุ้นTTPให้ถือ14%สำรอง8ล้านตันขายจีนเกลี้ยง
17 ส.ค. 2554

เพิ่มทุนแลกหุ้นTTPให้ถือ14%สำรอง8ล้านตันขายจีนเกลี้ยง
“เอิร์ธ” ประกาศศักดา ซื้อเหมืองอินโดนีเซียมูลค่า 1,200 ล้านบาท ผู้ถือหุ้นส้มหล่นรับแจกวอร์แรนต์ฟรี ดันรายได้ปีหน้าโตหมื่นล้านบาท 
นายขจรพงศ์ คำดี กรรมการผู้จัดการ บริษัท เอ็นเนอร์ยี่ เอิร์ธ (EARTH) เปิดเผยว่า คณะกรรมการบริษัทอนุมัติให้ซื้อเหมืองที่ประเทศอินโดนีเซีย โดยซื้อหุ้นทั้งหมดของ PT TRI TUNGGAL PITRIATI (TTP) ซึ่งได้รับสัมปทานจากรัฐบาลให้ขุดถ่านหินในอินโดนีเซีย 
จำนวนหุ้นที่ซื้อ 1,000 หุ้นคิดเป็น 100% มูลค่าซื้อไม่เกิน 1,200 ล้านบาท คำนวณจากปริมาณสำรองถ่านหินไม่เกิน 8 ล้านตันซึ่งถ่านหินจำนวนนี้ได้เซ็นสัญญาขายให้กับจีนทั้งหมดภายใน 4 ปีนับจากนี้
การลงทุนซื้อเหมืองครั้งนี้ไม่ต้องใช้เงิน แต่ EARTH ใช้วิธีเพิ่มทุนให้กับผู้ถือหุ้น TTP จำนวน 360.36 ล้านหุ้น หรือ 13.95% ราคาขาย 3.33 บาท/หุ้น ขณะที่ผู้ถือหุ้นเดิม EARTH จะได้รับแจกใบสำคัญแสดงสิทธิซื้อหุ้นสามัญ (วอร์แรนต์) สัดส่วน 5 หุ้นเดิมต่อ 1 วอร์แรนต์ อัตราใช้สิทธิ 1:1 ราคา 1.50 บาท 
สำหรับ EARTH เพิ่มทุนจากเดิม 2,222.71 ล้านบาท เป็น 3,027.61 ล้านบาท แบ่งเป็น 2ส่วนคือ 444.54 ล้านหุ้น รองรับวอร์แรนต์ อีก 360.36 ล้านหุ้น ใช้ซื้อ TTP คาดกระบวนการแลกหุ้นเสร็จภายหลังที่ประชุมวิสามัญผู้ถือหุ้นมีมติวันที่ 11 ส.ค.นี้ 
นายขจรพงศ์ กล่าวว่า การซื้อเหมืองเป็นการปิดความเสี่ยงในการจัดหาถ่านหิน และสร้างมูลค่าเพิ่มระยะยาวให้ผู้ถือหุ้น ขณะเดียวกันยังซื้อถ่านหินจากซัพพลายเออร์ควบคู่กันไป ซึ่งมีแผนซื้อเหมืองถ่านหินเพิ่มเติมและมองหาแหล่งซื้อจากซัพพลายเออร์ให้มากขึ้น
“หลังจากซื้อเหมืองถ่านหินแล้ว ยอดขายปีหน้าจะเพิ่มเป็น 3.2 ล้านตันจากปีนี้ 1.2 ล้านตัน เฉลี่ยตันละ 55 เหรียญสหรัฐ/ตัน ช่วยให้รายได้เพิ่มจาก 3,800 ล้านบาท เป็นขั้นต่ำ 7,000 ล้านบาท หรือแตะ 1 หมื่นล้านบาทตั้งแต่ปี 2555” 
กรรมการผู้จัดการ กล่าวว่าการเพิ่มทุนขาย PP ทำให้มีส่วนเกินก้อนแรก 838 ล้านบาท ขาดทุนสะสมไตรมาสแรก 206 ล้านบาท ซึ่งบริษัทอยู่ระหว่างพิจารณาแผนล้างขาดทุนสะสม
สำหรับ EARTH ถือเป็นบริษัทจดทะเบียนรายที่ 3 ที่มีเหมืองถ่านหินเป็นของตัวเอง นอกเหนือจากบ้านปู (BANPU) และลานนารีซอร์สเซส 
ทั้งนี้ บริษัทจะปิดสมุดทะเบียนเพื่อสิทธิรับวอร์แรนต์วันที่ 18 ส.ค. คาดไม่เกิน 18 ก.ย. เข้าซื้อขายในตลาด